Document ID: /roh_data/filtered/fineweb-2-filterrobots_roh.jsonl.gz/55561

La lescha da planisaziun da territori dal 2013 porta grondas sfidas a las vischnancas. Il cussegl cirquital da Tavau ha infurmà davart la realisaziun da quella. Cun ina zona da planisaziun po la vischnanca evitar ch'i dat bajetgs u projects che cuntrafan a la planisaziun da territori ed il futur plan directiv da la vischnanca.
La planisaziun dal territori
La planisaziun dal territori vul che
- terren culitvabel vegn protegì
- e che vitgs e citads vegnan bajegià en moda concentrada
Concret pretenda ella che las reservas da terren da bajegiar ston esser limitadas sin il basegn dals proxims 15 onns.
Ils basegns vegnan dads avant dal plan directiv dal chantun. Sche las reservas da terren da bajegiar èn memia grondas, ston ellas vegnir reducidas.
La planisaziun dal territori pretenda da proteger surfatschas libras d'agricultura. I haja gia dà pliras dumondas da bajegiar che cuntrafetschian a la lescha ed al plan directiv futur, di il Cussegl cirquital.
Tge è ina zona da planisaziun?
Sch'i dat nagin plan da diever per ina zona, u sch'il plan sto vegnir adattà, pon las autoritads decretar ina «zona da planisaziun».
Durant quest temp pon dumondas da bajegiar, che cuntrafan ad il nov plan da diever, vegnidas refusadas. Lubientschas gia dadas valan vinavant, sch'ellas na vegnan betg retratgas en il cas ch'i cuntrafan a la nova planisaziun
La finamira èsi da garantir a las vischnancas la libertad per planisar e decider novs plans da diever. Uschia vulan ins evitar che projects da construcziun restrenschian talas planisaziuns per il futur.
Da relaschar ina zona da planisaziun saja ina procedura usitada avant revisiuns cumplettas. I na saja betg in scumond immediat da construcziun. Projects che na cuntrafan betg a la planisaziun dal futur vegnan vinavant lubids.
Bainprest possia la vischnanca relaschar in nov plan directiv local ch'è part da la revisiun cumpletta da la planisaziun locala.